21.4.2023 г.
BG
Официален вестник на Европейския съюз
L 107/3
(7)
С приемането на Регламент (ЕС) 2021/1119 Съюзът е заложил в законодателството целта за постигане на баланс между антропогенните емисии по източници от цялата икономика и поглъщанията по поглътители на парникови газове на национално равнище в рамките на Съюза до 2050 г. и, по целесъобразност, за постигане на отрицателни емисии след това.
С този регламент се установява обвързващa цел на Съюза за намаляване на вътрешните нетни емисии на парникови газове (емисиите след приспадане на поглъщанията) до 2030 г. с най-малко 55 % в сравнение с нивата от 1990 г. Очаква се всички сектори на икономиката да допринесат за постигането на тази цел, включително секторът на земеползването, промените в земеползването и горското стопанство („ЗПЗГС“).
За да се гарантира, че до 2030 г. се полагат достатъчно усилия за смекчаване на последиците от изменението на климата в други сектори, приносът на нетните поглъщания към целта на Съюза в областта на климата до 2030 г. се ограничава до 225 млн. тона CO2 еквивалент.
В контекста на Регламент (ЕС) 2021/1119 Комисията препотвърждава в съответно изявление намерението си да предложи преработване на Регламент (ЕС) 2018/841 на Европейския парламент и на Съвета (8) в съответствие с амбициите за увеличаване до 2030 г. на нетните поглъщания на въглерод в сектора на ЗПЗГС до нива над 300 млн. тона CO2 еквивалент.
(8)
За да се допринесе за засилената амбиция за намаляване на нетните емисии на парниковите газове от най-малко 40% до поне 55% в сравнение с нивата от 1990 г. и за да се гарантира, че секторът на ЗПЗГС има устойчив и предвидим дългосрочен принос към целта на Съюза за неутралност по отношение на климата, следва да се определят обвързващи цели за увеличаване на нетните поглъщания на парникови газове за всяка държава членка в сектора на ЗПЗГС през периода 2026—2030 г., което води до цел от 310 млн. тона CO2 еквивалент на нетните поглъщания за Съюза като цяло през 2030 г.
В методологията, използвана за определяне на националните цели за 2030 г., следва да се вземе предвид разликата между целта на равнището на Съюза и докладваните от всяка държава членка в представянето на данни от 2020 г. средни емисии и поглъщания на парникови газове от 2016 г., 2017 г. и 2018 г. и да се отразят текущите резултати от смекчаването на изменението на климата за сектора на ЗПЗГС, както и делът на всяка държава членка от управляваната площ в Съюза, като се вземе предвид капацитетът на въпросната държава членка да подобри резултатите си в сектора чрез практики за управление на земята или промени в земеползването, които да са от полза за климата и биологичното разнообразие.
Преизпълнението от страна на държавите членки би допринесло допълнително за постигането на целите на Съюза в областта на климата.
(9)
Обвързващите цели за повишената амбиция за нетните емисии и поглъщания на парникови газове за всяка държава членка следва да бъдат определени посредством линейна траектория.
Траекторията следва да започва през 2022 г. на средната стойност на емисиите на парникови газове, отчетени от тази държава членка през 2021 г., 2022 г. и 2023 г., и да завършва през 2030 г. в целта, определена за въпросната държава членка.
За да се гарантира колективното постигане на целта на Съюза за 2030 г., като същевременно се вземе предвид междугодишната променливост на емисиите и поглъщанията на парникови газове в сектора на ЗПЗГС, е целесъобразно за всяка държава членка да се определи ангажимент за постигане на сбор от нетните емисии и поглъщания на парникови газове за периода 2026—2029 г. („бюджета за периода 2026—2029 г.“) в допълнение към националната цел до 2030 г.
(10)
Изложените в членове 6, 7, 8 и 10 от Регламент (ЕС) 2018/841 правила за отчитане са предназначени за определяне на степента, в която резултатите от смекчаването на изменението на климата в сектора на ЗПЗГС могат да допринесат за целта на Съюза до 2030 г. за намаляване на нетните емисии на парникови газове с 40%, която не включва сектора на ЗПЗГС.
С цел да се опрости регулаторната рамка за този сектор, настоящите правила за отчитане не следва да се прилагат след 2025 г. и съответствието с националните цели на държавите членки следва да се проверява въз основа на докладваните емисии и поглъщания на парникови газове.
Това би предоставило съгласуваност на методологията с Директива 2003/87/ЕО на Европейския парламент и на Съвета (9), с Регламент (ЕС) 2018/842 на Европейския парламент и на Съвета (10) и с новата цел за намаляване на нетните емисии на парникови газове с най-малко 55%, която включва също сектора на ЗПЗГС.
(8) Регламент (ЕС) 2018/841 на Европейския парламент и на Съвета от 30 май 2018 г. за включването на емисиите и поглъщанията на парникови газове от земеползването, промените в земеползването и горското стопанство в рамката в областта на климата и енергетиката до 2030 г. и за изменение на Регламент (ЕС) No 525/2013 и Решение No 529/2013/ЕС (ОВ L 156, 19.6.2018 г., стр. 1).
(9) Директива 2003/87/ЕО на Европейския парламент и на Съвета от 13 октомври 2003 г. за установяване на система за търговия с квоти за емисии на парникови газове в рамките на Съюза и за изменение на Директива 96/61/ЕО на Съвета (ОВ L 275, 25.10.2003 г., стр. 32).
(10) Регламент (ЕС) 2018/842 на Европейския парламент и на Съвета от 30 май 2018 г. за задължителните годишни намаления на емисиите на парникови газове за държавите членки през периода 2021—2030 г., допринасящи за действията в областта на климата в изпълнение на задълженията, поети по Парижкото споразумение, и за изменение на Регламент (ЕС) No 525/2013 (ОВ L 156, 19.6.2018 г., стр. 26).